### Beslutningstema

Det skal besluttes, om Lokalplan nr. 198-610 og Kommuneplantillæg nr. 164-610 for Tønder Station skal endelig vedtages og offentliggøres.

For Klima-, Vækst- og Udviklingsudvalget omfatter det kommuneplantillægget. For Teknik- og Miljøudvalget omfatter det lokalplanen.

### Sagsfremstilling

Lokalplan nr. 198-610 og Kommuneplantillæg nr. 164-610  for Tønder Station er klar til endelig vedtagelse.

På Teknik- og Miljøudvalgsmødet den 6. december 2023 blev det besluttet, at der skulle nedlægges § 14 forbud mod nedrivning af en perronoverdækning på [adresse]. I den forbindelse er lokalplan nr. 198-610 for Tønder Station blevet udarbejdet.

Lokalplanforslaget har til formål at sikre Tønder Stations ydre fremtræden samt perronoverdækningerne. Lokalplanforslaget muliggør derudover, at stationsbygningen kan anvendes til andre formål herunder Tønder Festival musikkens Hall of Fame.

Lokalplanforslaget og kommuneplantillægget har været i 4 ugers høring. I forbindelse med høringen er der indkommet 6 bemærkninger. En er fra regionen, som gør opmærksom på en mangel i forbindelse med forureningskortlægningen. Museum [adresse] ønsker, at en overskrift vedr. museumsloven ændres. Bemærkningerne har medført mindre redaktionelle ændringer, som ikke har yderligere betydning for lokalplanen.

En nabo gør indsigelse mod lokalplanen i forhold til parkering og støj. Indsigelsen medfører ingen ændringer i lokalplanen.

DSB og Banedanmark har indsendt bemærkninger vedrørende bevaringsbestemmelserne, som ønskes afgrænset til stationsbygningen samt perronoverdækningerne, i forhold til at sikre mulighed for jernbanedriften. Flere dele af bemærkningerne har medført en præcisering af, hvad der ønskes bevaret i bestemmelserne. Bestemmelser om beplantning og stier er ændret fra at være bevarende til at være mere åbne bestemmelser, som skal sikre et trygt miljø.

Formanden for ejendomsfonden Tønder Station har fremsendt en positiv bemærkning til lokalplanen. Bemærkninger er vedlagt som bilag.

Sammen med lokalplanforslaget og kommuneplantillægget er der udarbejdet en screening, som konkluderer, at planerne ikke er miljøvurderingspligtige. Screeningen er ikke blevet påklaget.

Forslag til kommuneplantillæg og lokalplansforslaget har samme afgrænsning og skal behandles som et samlet dagsordenspunkt i Økonomiudvalget og Kommunalbestyrelsen.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at Kommuneplantillæg nr. 164-610 for Tønder Station endeligt vedtages, og

at indstillingen videresendes til Økonomiudvalget og Kommunalbestyrelsen.

**Beslutning fra Klima-, Vækst og Udviklingsudvalget, den 1. december 2025 pkt. 7:**

Indstilling anbefales.

**Fagchefen for Klima, Plan og Udvikling indstiller,**

at forslag til Lokalplan nr. 198-610 for Tønder Station endeligt vedtages, og

at indstillingen videresendes til Økonomiudvalget og Kommunalbestyrelsen.

**Beslutning fra Teknik- og Miljøudvalget, den 2. december 2025 pkt. 10:**

Indstilling anbefales.

**Beslutning Økonomiudvalget den 11. december 2025, pkt. 15:**

Indstillingen anbefales.

### Beslutning

Indstillingen godkendt.

Sara Bertelsen (T) deltog ikke i mødet.